296 Predicor, Predicare

Primum, quod debet predicator facere ante sermonem est orare ut sermo Dei curat et fructificet in auditoribus. In cuius rei figura seruus Abrahe missus pro uxore querenda ad opus Ysaac, orauit Dominum ut occurreret si, etc., Gen. 24[:3]. Sic quando predicator parauerit se prout potuerit occurret ei gracia Dei. In cuius signum dixit Christus discipulis quos premisit ad parandum pascha, Luc. 22[:10]: *occurret homo vobis* vas *aque* baiulans, qui predicatori bene disposito occurret Christus cum vase pleno gracie, secundum illud, Psal. [67:34]: *Dabit voci suæ vocem virtutis*.

Secundo, debet predicator habere auctoritatem dicendi, Rom. 10[:15]: *Quomodo prædicabunt nisi mittantur*? Super qua auctoritate fundans se Dominus papa, Extra. *De haereticis*, c. *Cum ex* *iniuncto*. Condempnat predicantes sine auctoritate, ratione ecclesie uel dyocesanorum episcoporum. Et si dicant quod inspiratum est eis predicare, non credatur eis, nisi hoc ostendant par miracula. Sicut fecit Moysesmissus a Domino in Egiptum conuertendo virgam in colubrum, Exod. 7[:9]. Uel ubi possit hoc ostendere per scripturam attestacionem, sicut fecit Joannes Baptista, Luc. 3[:4]: Ego *vox clamantis in deserto*. Est autem hic notandum quod predicantes ex iurisdictione tenentur predicare de necessitate per se uel per alios. Quando oportet quod si per alios illud faciant, ut per vicarios uel per fratres missos, non est omnino tutum, quia aut ipsi sunt sufficientes, et tunc si non predicent, videntur cum seruo pigro talentum abscondere. Si vero sunt insufficientes periculum est eis tale beneficium recipere quod tale onus requirit cum ipsi nosciant.

¶ Igitur predicatores sunt milites Christi quibus dicitur in figura illud Gen. 37[:14]: *Vade, et vide si cuncta sint prospera erga fratres [tuos], et pecora*. Sic dicitur Matt. vltimo [28:19]: *Euntes docete omnes gentes*. Sic vadunt corpora celestia, inferiora ad motum superiorum mouencium. Vnde in figuram istorum dixit angelus ad Balaam, Num. 22[:20]: *Vade cum eis*. Ita nec debet predicator aliud docere quam quod Spiritus Sanctus inspirat. Vade igitur et vide secundum Plinium, caladarius auis videndo infirmum sanat eum, quia sic extrahit morbum et auolando consumit, sic debet predicator prelatus, Ezech. 3[:16-17], dicitur, *Factum est verbum Domini* per prophetam, dicens, *Filii hominis, speculatorem dedi te domui Israël, [et] audies de ore meo verbum, et annuntiabis eis ex me*. *Si, dicente ad impium: Morte morieris, [et] non annuntiaveris ei, neque locutus fueris ut avertatur a via sua et vivat, ipse impius [in] iniquitate sua morietur, sanguinem* vero *ejus de manu tua requiram*. *Si autem tu annuntiaveris [impio], et* ipse *non fuerit conversus* … ipse quidem monetur, sed *tu animam tuam liberasti*. Et predictis igitur colligitur quod tria sunt necessaria predicari.

Primo, puritatis vite siue remorsii consciencie quo ad mortale alioquin se predicet peccat, secundum illud Psal. [49:16]: *Peccatori dixit Deus: Quare tu enarras*.

Secundum, /f. 93ra/ est competens sciencia ut scilicet habeat explicitam noticiam articulorum fidei, decem preceptorum, discrecionem peccati a non peccato.

¶ Alioquin *cecus cecum* ducit, [Luc. 6:39].

Tercium, est auctoritas qua mittatur de qua superius dicitur, [Causa] 16, quest. 1, c. [19], *Adicimus*. Hic est, ergo nota quod cum tria sunt predicatori necessaria sciencia, doctrina, vita, vna tamen non sufficit sine alia. Nam sciencia sine doctrina nullus est vtilitatis, Eccli. 20[:32]: *Sapientia* *absconsa, et thesaurus invisus, quæ utilitas in utrisque*?

Item, doctrine sine sciencia magna est fatuitatis. Vnde Gregorius, necesse est ut quod stulte predicetur, 1 Tim. 1[:7]: *Non intelligentes neque quæ loquuntur, neque de quibus affirmant*. Tales sunt filii viperarum qui ante tempus rumpunt vterum maternum, ut exeant ad hortum. Sic multi ante tempus interumpunt studium, ut festinent ad predicandum.

¶ Item, scientia et doctrina sine vita, magne est vanitatis. Nam magna vanitas est instar candele alios illuminare seipsos consumere. Tales habent vocem Jacob, id est, doctrinam bonam sed manus Esau, id est, opera mala.

¶ Igitur finis et intencio predicandi debet esse laus Dei, uel sanctorum, uel edificacio Christi, non adquisicio temporalis aut laudis humane, nisi forte aliquid adquirere, ad dictum sanctorum, ad constructionem pontis, vel ecclesie, uel ad aliquem penitentie actum, sicut patet [Causa] 8, quest. 1, c. [8], *Olim.* Ex quo videtur quod questuarii non deberent predicare, ex quo faciunt contraria. Tali officio utpote quia sunt illiterati, quia non mittuntur, sed pocius prohibentur, Extra. *De poenitentiis et remissionibus*, c. *Cum ex eo*.

Tercio, quia finem debitum non intendunt, cum talia ad firmam recipiant.

¶ Nam aqua prius est in fonte quam in riuo, semen prius in terra quam in spica, Dan. 11[:33]: *Docti in* populis *docebunt plurimos.* Psal. [70:17]: *Deus, docuisti* *et usque nunc pronuntiabo*.

¶ Secundo, debet esse facundus ut intelligere faciat, sicut os melius docet quando aperitur, Matt. 5[:2]: *Aperiens os suum docebat eos*. Sic Esdras legit aperte et distincte intelligendum, Nehe. 8[:18].

Tercio, debet esse operosus ut exemplo moneat. Sic aquila super pullos velicat, sic pictor coram discipulo pingit, Act. 1[:1]: *Cœpit Jesus facere et docere*. [1] Esdr. 7[:10]: *Esdras paravit cor suum, ut investigaret legem Domini, et faceret et doceret*. Sed heu quia Rom. 2[:22]: *Qui dicis non moechandum, moecharis*. Job 4[:3]: *Ecce docuisti* plurimos, *et manus lassas roborasti*.

Item, 2 Tim. 4[:2]: *Prædica verbum, insta opportune*, et *importune: argue*, si peccant, *obsecra*, ut se corrigant, *increpa*, si tardant, *in omni patientia, et doctrina*, comminando tormenta malis et sic a malo resipiscant. Sicut auis viso laquie resilit, Jonas 3[:6]: *Pervenit verbum* Domini *ad regem*, et penituit aut promittendo gaudia bonis et per amorem in Deo proficiant. Sicut operarius promissa magna mercede, Jer. 15[:16]: *Factum est* Domini *mihi in gaudium*.

Item, in quarto, predicator debet habere vite sanctimoniam. Non enim creditur testibus sceleratis nec litteris cantellatis, sic nec predicatoribus contaminatis.

¶ Item, debet habere lingue facundiam, etc.

Tercio, scripture noticiam, quia sicut periculosa nouacula in manu tonsuris ydiote, sic predicacio in ore illitterati. De hiis tribus dicitur igitur Act. 18[:24]: *Apollo* erat *vir*, quo ad primum qui dicitur a virtute, *eloquens*, quo ad secundum, *potens in scripturis*, quo ad tercium. Hic aduerte quod Joannes Chrisostomus dicit in *Imperfecto* homilia 16, melius est nec docere, nec reprehendere laicum, quam docere et reprehendere, et teipsum reprehensibilem exhibere[[1]](#endnote-1). Quoniam talis doctrina magis est derisibilis quam audibilis. Ideo sacerdos volens alium docere prius seipsum doceat, ut non sit in opprobrium. Igitur talis predicator non uult alium saluare, sed pocius par doctrinam malos actus suos palliare, et sciencie laudem adquirere et sequitur ibidem quis libenter illum docentem audiet qui seipsum non audit. Ideo dicitur in primo [Psal. 84:9]: *Audiam quid loquatur Dominus Deus*. Et [1] Joan. 1[:1-2]: *Quod audivimus, quod vidimus de verbo vitæ*. Hoc *annunciamus vobis*, sic debent predicatores primo audire et videre in seipsis per implementacionem bonorum operum, alioquin similes erunt auibus matribus que pascunt pullos suos et impugnant, ipse /f. 93rb/ autem manent misere, Eccle. [6:7] videlicet, *Omnis hominis* anima *in ore ejus; sed anima ejus non implebitur* bonis.

¶ Tales sunt *pseudoprophete* de quorum ore visi sunt *spiritus* immundi procedere *in modum ranarum*, Apo. 16[:13]. Nam rana sedens in luto emittit clamorem magnum de ore suo quod membrum solummodo ponit extra lutum. Sic tales sedent in luto viciorum secundum totum corpus, sed os solum ponunt extra, cum bene loquitur, Jer. 12[:2]: *Prope es tu ori eorum, et longe a renibus eorum*. Ideo voluit Dominus quod illi sequerentur Gedeonem ad prelium qui bibebant, [Jud. 7:7] quam pociendo manum ad os, quasi dicens, illi soli apti sunt ad pugnandum contra vicia qui opera manuum applicant ad vocem sermonum. Vnde dicit *Glossa* super tercium capitulum Prouerbiorum, qui uult esse exemplum aliis prius sit exemplum sibiipsi. Quia validior est vox operis quam sermonis, Augustinus, primo, *Confessionum*, c. 16, dicit se legisse Jouem tonantem et adulterantem. Ideo dicitur Apo. 10[:4]: *Signa quæ locuta* est *tonitrua* *[et] noli ea scribere*. Quia verba sine factis non sunt multum ponderanda. Vnde Joannes, Apo. 3[:21] vidit de throno Dei procedere opera.

¶ Nam sicut naturaliter fulgur precedit tonitruum, sic facta debent precedere verba, si doctrina procedat a throno Dei. Vnde Exod. 9[:23] quando Dominus dedit legem Moysi facta sunt tonitrua et ibunt quia quando opera in predicatoribus precedunt, verba ad cor penetrat.

1. exhibere ] *add*. et teipsum reprehensibilem exibere F.128. [↑](#endnote-ref-1)